KCE แนวโน้มดีไตรมาส 3/58 มีนิวไฮโบรกฯชี้ได้จังหวะซื้อหลังราคาร่วงแรง
KCE แนวโน้มอัตรากำไรขั้นต้นจะทำสถิติสูงสุดใน Q3/58 ที่ 32% เพิ่มการผลิตใน เฟส 1 และ เฟส 2 อย่างต่อเนื่อง โบรกฯมองราคาหล่นลงมาแรงเมื่อวานนี้เป็นจังหวะเข้าซื้อที่ดี
13 ต.ค. 2558

บล.ธนชาต ระบุในบทวิเคราะห์ (13 ต.ค.) คาดว่าบริษัท เคซีอี อีเลคโทรนิคส์ จำกัด (มหาชน) หรือ KCE จะรายงานกำไรปกติจากการดำเนินงานที่แข็งแกร่งที่ 591 ล้านบาท เติบโต 22% จากปีก่อน และ 21% จากไตรมาสก่อน ด้วยตัวเลขนี้กำไรใน 9 เดือนจะคิดเป็น 74% ของประมาณการกำไรทั้งปี โดยเน้นว่ากำไรในไตรมาส 3/14 ที่ 611 ล้านบาท ได้รวมค่าสินไหมทดแทนจากการเรียกประกันภัยจำนวน 126 ล้านบาท ซึ่งถ้านำรายการครั้งเดียวตัวนี้ออกไป กำไรปกติจากการดำเนินงานในไตรมาส 3/14 จะอยู่ที่ 485 ล้านบาท
ปัจจัยขับเคลื่อนหลักในไตรมาส 3/15 มาจากยอดขายที่คาดว่าจะเติบโต 10% จากไตรมาสเดียวกันในปีก่อน และ 8% จากไตรมาสก่อน รวมถึงอัตรากำไรขั้นต้นที่ทำสถิติใหม่ที่ 32% (เทียบกับ 31.6% ใน 2014 และ 29.8% ในครึ่งปีแรกของปี 2015 ซึ่งมีฐานต่ำเนื่องจากการเปิดโรงงานใหม่ในไตรมาส 1/15) โดยอัตรากำไรที่ดีขึ้นเป็นผลมาจากการเพิ่มกำลังการผลิตในโรงงานใหม่ และส่วนหนึ่งมาจากเงินบาทที่อ่อนค่า
อัตราการใช้กำลังการผลิตในเฟส 1 ของโรงงานใหม่ตอนนี้เพิ่มขึ้นเป็น 70% จาก 50% ในสิ้นไตรมาส 2/15 และถึงแม้เฟส 2 ตอนนี้จะมีการใช้กำลังการผลิตอยู่ที่ 40-50% แต่ผู้บริหารคาดว่าการใช้งานจะเพิ่มขึ้นอย่างรวดเร็วจนเต็มในไตรมาส 4/15 หลังจากที่การย้ายเครื่องจักรเสร็จสมบูรณ์ ซึ่งแผนของ KCE ที่จะเคลื่อนย้ายสายการผลิตจากโรงงานเก่าไปยังเฟส 2 ในโรงงานใหม่ก็เสร็จไปกว่า 80-90% แล้ว ด้วยเหตุนี้เราจึงเชื่อว่าถึงแม้ไตรมาส 4 โดยปกติแล้วจะเป็น low season กว่าไตรมาส 3 แต่ KCE น่าจะมีปัจจัยบวกที่มาหักล้างกันด้วยอัตรากำไรขั้นต้นที่จะดีขึ้นอีก
ทั้งนี้ ยังคงมุมมองบวกต่อโอกาสการเติบโตของ KCE ที่แข็งแกร่งจากการที่บริษัทยังคงกินส่วนแบ่งตลาด PCB รถยนต์เพิ่มขึ้นอย่างต่อเนื่อง และการรุกตลาดรถยนต์ญี่ปุ่นที่ยังเดินหน้าต่อ ซึ่ง KCE ได้เริ่มผลิตแบบ mass production ให้กับลูกค้าบางรายไปแล้ว มองว่า KCE ยังคงถูกอยู่ที่ PE 12 เท่า ในปี 2016 และ 10 เท่า ในปี 2017 ด้วยอัตราการเติบโตของกำไรเฉลี่ยสามปีที่ 20% ใน 2016-18F แล้วยังคงคำแนะนำ ซื้อ ราคาเป้าหมาย 70.00 บาท/หุ้น